text: Bøgen er sprunget ud i det syd- og sønderjyske
  02 april 2017 kl. 08.45
  Foråret er nu uomtvisteligt over os, selvom det nok er de færreste, der har været tvivl om det de seneste dage - bøgen er nemlig sprunget ud
  Et af de sikre forårstegn har nu vist sig i år, da bøgen er sprunget ud.
  Det skete lørdag i Aabenraa Skovene, nærmere betegnet i Årup Skov tæt ved Skovlyst Naturskole. Det er et af de første steder i landet, bøgen står med friske blade.
  Sidste år sprang bøgen ud den 7. april – og i år er bøgen altså en uge tidligere på den i Aabenraa.
  Skrænten, hvor bøgen er sprunget ud, er sydvendt. Den ligger lunt og tæt ved Karpedammen. Træerne på skrænten bliver derfor varmet ekstra op på de lune dage, og det er altså en forklaring på det tidlige tidspunkt, forklarer naturvejleder Trine Sørensen fra Naturstyrelsen Sønderjylland.
  
  